Armata israeliană a confirmat marți că l-a "eliminat" pe Marwan Issa, numărul 2 în aripa armată a Hamas, într-un atac în Gaza, potrivit AFP.
Marwan Issa, "unul dintre organizatorii masacrului din 7 octombrie", a fost "eliminat într-o lovitură pe care am efectuat-o în urmă cu două săptămâni", a anunțat purtătorul de cuvânt al armatei, contraamiralul Daniel Hagari, în cadrul unei conferințe de presă, confirmând informațiile publicate de Casa Albă la 18 martie.
Șeful ramurii armate a mișcării islamiste palestiniene a fost "eliminat în urma unei lovituri complexe și precise a forțelor aeriene, pe baza informațiilor furnizate de armată și de Shin Beth", serviciul de informații interne, a adăugat el.
El a fost cel mai înalt oficial al mișcării palestiniene ucis de armata israeliană în Gaza de la începutul războiului.
Marți seara târziu, un membru al biroului politic al Hamas, Izzat al-Rishq, a declarat într-un comunicat că nu are "nicio încredere" în anunțul israelian privind moartea lui Marwan Issa, fără a furniza însă vreo dovadă a vieții acestui membru de rang înalt al brigăzilor al-Qassam, aripa armată a mișcării islamiste palestiniene.
Consilierul pe probleme de securitate națională al Casei Albe, Jake Sullivan, anunțase anterior decesul acestuia în cadrul unei conferințe de presă.